ΓΡΑΠΤΗ ΕΡΩΤΗΣΗ E-1725/96 υποβολή: Marνa Sornosa Martνnez (GUE/NGL) προς την Επιτροπή (25 Iουνίου 1996)

Θέμα: Ίση μεταχείριση στα Μέσα Ενημέρωσης

Σε ορισμένα μη ιδιωτικά μέσα ενημέρωσης της Βαλένθια, μεταξύ των οποίων η TVV-Κανάλι 9, έχουν σημειωθεί συμπεριφορές που θα μπορούσαν να χαρακτηρισθούν ως αντίθετες με την αρχή της ίσης μεταχείρισης που έχει θεσπίσει η Ευρωπαϊκή Κοινότητα με την οδηγία 76/207/ΕΟΚ ((ΕΕ L 39 της 14.02.1976, σελ. 40. )), καθώς και με τη σύσταση σχετικά με την προστασία της αξιοπρέπειας ανδρών και γυναικών στην εργασία και τον κώδικα δεοντολογίας κατά της σεξουαλικής όχλησης (92/131/ΕΟΚ) ((ΕΕ L 49 της 24.02.1996, σελ. 1. )).

Λαμβάνοντας υπόψη ότι αποτελεί περαιτέρω επιβαρυντικό στοιχείο το γεγονός ότι θίγονται τα δικαιώματα της γυναίκας και προωθείται η άνιση μεταχείριση από δημόσιες επιχειρήσεις και ότι, ειδικότερα η TVV-Κανάλι 9, ως μέσο μαζικής ενημέρωση που ανήκει στο δημόσιο, προωθεί μια σεξιστική και υποτιμητική εικόνα της γυναίκας.

Μπορεί η Επιτροπή να μας ενημερώσει εάν κρίνει ότι είναι αναγκαίο να θεσπισθεί μια πολιτική για τη ρύθμιση της εφαρμογής της αρχής της ίσης μεταχείρισης στα μέσα μαζικής ενημέρωσης σε κοινοτικό επίπεδο;

Σκοπεύει η Επιτροπή να λάβει συγκεκριμένα μέτρα για την εφαρμογή της ισχύουσας νομοθεσίας; Ποια είναι τα σχέδιά της για το ζήτημα αυτό;

Απάντηση του κ. Flynn εκ μέρους της Επιτροπής (18 Σεπτεμβρίου 1996)

Η Επιτροπή τάσσεται πάντοτε υπέρ της αρχής της ίσης μεταχείρισης κατά την εργασία. Είναι γεγονός ότι η οδηγία του Συμβουλίου 76/207/ΕΟΚ, της 9ης Φεβρουαρίου 1976, σχετικά με την εφαρμογή της αρχής της ίσης μεταχείρισης ανδρών και γυναικών όσον αφορά την πρόσβαση στην απασχόληση, την επαγγελματική κατάρτιση και προώθηση και τις συνθήκες εργασίας ((EE L 39, 14.2.1976. )), όπως επίσης και η σύσταση της Επιτροπής 92/131/ΕΟΚ, της 27ης Νοεμβρίου 1991, για την προστασία της αξιοπρέπειας γυναικών και ανδρών κατά την εργασία ((EE L 49, 24.3.1992. )) ισχύουν και για τα μέσα ενημέρωσης όπως και για κάθε άλλο τομέα απασχόλησης.

Επίσης, η Επιτροπή ενθαρρύνει την ανάληψη συγκεκριμένων ενεργειών για την προστασία και την προβολή της εικόνας των γυναικών στα μέσα ενημέρωσης, μέσω της πρότασης ψηφίσματος που είχε υποβάλει και την οποία ενέκρινε το Συμβούλιο στις 5 Οκτωβρίου 1995 ((EE C 296, 10.11.1995. )).

Πρέπει οπωσδήποτε να εξασφαλιστεί η σωστή εφαρμογή αυτής της νομοθεσίας τόσο στα μέσα ενημέρωσης όσο και στους υπόλοιπους τομείς απασχόλησης, προς όφελος των γυναικών και των ανδρών. Για το σκοπό αυτό, η Επιτροπή παρέχει υποστήριξη προς μια ομάδα νομικών εμπειρογνωμόνων, οι οποίοι παρακολουθούν την εφαρμογή της κοινοτικής νομοθεσίας σε κάθε ένα από τα κράτη μέλη, και οι οποίοι υποβάλλουν στην Επιτροπή ετήσιες εκθέσεις.

Η Επιτροπή έχει συντάξει μια έκθεση αξιολόγησης όσον αφορά την εφαρμογή της σύστασης για την προστασία της αξιοπρέπειας των ανδρών και των γυναικών κατά την εργασία. Στην έκθεση επιβεβαιώνεται ότι, αν και έχει σημειωθεί πρόοδος στην πλειοψηφία των κρατών μελών, η υπάρχουσα νομοθεσία δεν επαρκεί για τη δημιουργία και διατήρηση ενός χώρου εργασίας χωρίς σεξουαλικές παρενοχλήσεις. Για το λόγο αυτό, η Επιτροπή συνέταξε πρόσφατα και απέστειλε στους κοινωνικούς εταίρους ένα έγγραφο διαβούλευσης, ζητώντας τις απόψεις τους σχετικά με περαιτέρω ενέργειες που μπορούν να αναληφθούν σε αυτόν τον τομέα, καθώς και τη μορφή που θα πρέπει να λάβουν αυτές. Οι κοινωνικοί εταίροι καλούνται να διαβουλευτούν επί του θέματος αυτού, προτείνεται δε η δημιουργία ενός δεσμευτικού μηχανισμού που θα καθορίζει ένα κοινό σχέδιο, προσαρμόσιμο στην κατάσταση που επικρατεί σε κάθε κράτος μέλος.